Tom Behnke (FRI), 2000-12-08:
Jeg havde den store glæde og fornøjelse at få lov at sidde
med i Forsvarskommissionen, et arbejde, som jeg fortsat tænker tilbage på med glæde
Jeg synes, det er en utrolig inspirerende og positiv måde at arbejde med et politisk emne, at man sætter sig om bordet med nogle folk, der virkelig har et dybtgående kendskab til tingene: Politikere, som skal træffe beslutning om, hvad vej vi vil, og så får diskuteret tingene ordentligt igennem.
Det var ikke bare en kommission, der sad i en uge eller 14 dage, men en kommission, som tog den tid, det tog, for virkelig at komme frem til et godt og konstruktivt grundlag at arbejde videre på.
Jeg vil gerne takke for, at vi havde mulighed for at være med i Forsvarskommissionen.
Det, der så skete efterfølgende, var jo, at der skulle indgås et politisk forlig, og der vil vi også gerne fra Frihed 2000 takke for, at vi blev inviteret med til forligsforhandlingerne.
Det, vi til gengæld var lidt skuffede over, var, at selv om vi jo stort set var enige med regeringen i den politik, der blev lagt frem, så blev vi alligevel på et tidspunkt smidt af forligsforhandlingerne.
Det var lidt ærgerligt.
Det kunne jo have været rart, om vi havde været med der også, men det fik vi altså ikke lov til.
For et års tid siden blev der i forhold til forsvaret diskuteret de økonomiske rammer, og budgettet blev lagt i forbindelse med behandlingen af finansloven, og det, vi så står over for i dag, er de mere overordnede politiske rammer og formålet med forsvaret i dag i Danmark. Lad mig sige det med det samme: Det er min opfattelse, at ministeren har haft en meget heldig hånd.
Det er to gode og godt gennemarbejdede forslag, som vi bestemt ser meget positivt på.
Vi er specielt meget glade for, at ministeren har taget afsæt i, at Danmark er medlem af NATO, og at det er NATO-medlemskabet og NATO, der er udgangspunktet for vores forsvar og den måde, vi handler og agerer på, og det er godt at se, at det er blevet præciseret i forslaget.
Det er nemlig helt afgørende for Frihed 2000, at vi tager afsæt i vores NATO-medlemskab, og at vi tager vores NATO-medlemskab meget seriøst og alvorligt. Det er også glædeligt at se, at den kolde krig er ovre, og at specielt fodnotepolitikken er ovre.
Det har vi jo kunnet konstatere ved de sidste mange debatter, vi har haft om forsvaret her i Folketingssalen.
Vi har også med glæde bemærket, at man har præciseret, at forsvaret ikke kun er en enhed, som skal tages frem i tilfælde af krig, men at forsvaret selvfølgelig også har en rolle at spille i forhold til den civile indsats, hvor det er hensigtsmæssigt, som der står.
Der står så i forslaget, at det skal være indtægtsgivende virksomhed, hvis det er sådan, at forsvaret yder en indsats over for andre ministerier, som kan trække på forsvaret, og det er vi selvfølgelig helt enige i.
Vi er også enige i og vil gerne understrege, at det er vigtigt, at når forsvaret yder en indsats for andre ministerier, at man så sørger for, at der sker en afregning, sådan at forsvarets budgetter ikke bliver udhulet.
Omvendt skal man også passe på, at man ikke til enhver tid siger, det skal være en krone for krone-udligning - i hvert fald ikke nødvendigvis direkte fra ministerium til ministerium - for der kan opstå nogle uheldige situationer.
Der har hen over sommeren kørt en længere debat omkring redningshelikopterne og de små øer, hvor man i nogle tilfælde måske er i den situation, at man af hensyn til kassetænkningen og økonomien i de forskellige ministerier holder lidt igen med at bruge den optimale løsning.
Og det duer ikke.
Vi skal altid bruge den optimale løsning, og så må vi finde ud af det med pengene bagefter.
Vi er også glade for, at regeringen fastholder, at vi skal have et alsidigt forsvar og et forsvar af en vis dimension, selv om sikkerhedsniveauet heldigvis for tiden er pænt højt - eller sagt på en anden måde: Trusselsbilledet er heldigvis lavt.
Det giver jo så tid til, at man kan nå at indstille sig på det, hvis der skulle opstå en trussel imod Danmark eller imod NATO-landene i øvrigt.
Derfor duer det ikke - som nogle ordførere har været inde på - at man sådan helt lukker ned for forsvaret og siger: Nu kan vi lige så godt lade alle soldaterne vente og stille maskinerne osv. i garage, og så venter vi bare til den dag, hvor ufreden kommer, for det vil være utrolig dyrt.
Det vil være utrolig vanskeligt at genetablere et forsvar i løbet af en kort periode.
Derfor er det godt at se, at man er så realistisk, at man siger, selv om der i øjeblikket i disse år ikke er nogen konkret trussel mod Danmark, så fastholder vi alligevel, at vi skal selvfølgelig have et forsvar.
I forhold til lovforslaget om hjemmeværnet er det et forslag, som vi også bakker helt op.
Vi har den opfattelse i Frihed 2000, at hjemmeværnet er en helt unik enhed.
Hjemmeværnet er unikt ved det, at det har det meget stærke lokale kendskab og hovedsagelig opererer i det lokale område.
Hjemmeværnet er baseret udelukkende på frivillighed og giver
et ganske godt udtryk for den forsvarsvilje, der trods alt er til stede, og den forsvarsvilje skal man selvfølgelig ikke fratage nogen at give udtryk for. Det bedste adelsmærke for hjemmeværnets aktioner er jo trods alt, at det er totalt uforudsigeligt, hvad de finder på, og hvem de er. Fjenden vil aldrig nogen sinde kunne lægge en strategi for at overrumple det danske forsvar.
Det vil være ganske umuligt, og det er det unikke ved hjemmeværnet.
Det ser vi også at andre lande har opdaget, og derfor ser vi også, at det vinder frem andre steder.
Så samlet set er det to gode lovforslag, og Frihed 2000 støtter begge lovforslagene.